આ પ્રકરણમાં કારખાનેદારે જેની પાસેથી અગાઉ ક્રિપ્ટોકોઈન ખરીદયા હતાં તે વ્યક્તિની પણ સંડોવણી બહાર આવી છે. સરથાણા જકાતનાકા અવધ વાઈસ રોયમાં રહેતા એમ્બ્રોઈડરીના કારખાનેદાર ઉમેશભાઈ અનુપચંદ જૈનનું ઈમેઈલ આઈડી હેક કરી ભેજાબાજે તેમના બ્લોકચેન વોલેટમાંથી અંદાજીત રૃ. ૧૧.૫૭ લાખની કિંમતના ૦.૯૯૯ બિટકોઈન ઝેબપે વોલેટમાં ટ્રાન્સફર કરી દેતા આ અંગે ઉમેશભાઈએ સરથાણા પોલીસ મથકમાં અરજી કરી હતી. અરજીના આધારે સરથાણા પોલીસે ગતરોજ ગુનો નોંધ્યો હતો. દરમિયાન, સાઈબર ક્રાઈમના આ બનાવની તપાસ ક્રાઈમ બ્રાંચના ટેકનીકલ સેલના પીએસઆઈ કે.એમ.ભુવા અને ટીમે પણ શરૃ કરી હતી. ક્રાઈમ બ્રાંચની ટીમે ટેકનીકલ સર્વેલન્સના આધારે કારખાનેદારના બિટ કોઈનની ચોરી અંગે ભાવિક ગુણવંતભાઈ હરખાણી (રહે. એ-૨૫, ઈશ્વરનગર વિભાગ-૨, પૂણાગામ, સુરત) ની પુછપરછ કરતાં તેણે પોતાના ગુનાની કબૂલાત કરી હતી.